NACRT ODLUKE
Na temelju članka 35. i članka 53. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak pročišćenog teksta, 123/17, 98/19, 144/20 i 151/22) i članka 24. Statuta Općine Malinska – Dubašnica („Službene novine Primorsko-goranske županije“ broj 7/21 i 39/24), Općinsko vijeće Općine Malinska – Dubašnica, na ____ sjednici održanoj __________ 2026. godine, donijelo je
ODLUKU

o ustrojstvu i djelokrugu Jedinstvenog upravnog odjela Općine Malinska – Dubašnica
I. OPĆE ODREDBE
Članak 1.

Ovom Odlukom uređuje se ustrojstvo, djelokrug i upravljanje te druga pitanja od značaja za organizaciju i rad Jedinstvenog upravnog odjela Općine Malinska – Dubašnica (u daljnjem tekstu: Upravni odjel).
Članak 2.
Za obavljanje upravnih, stručnih, administrativnih, financijskih, tehničkih i drugih poslova iz samoupravnog djelokruga Općine Malinska – Dubašnica, kao i povjerenih poslova državne uprave kada su isti posebnim zakonom povjereni jedinicama lokalne samouprave, ustrojava se Jedinstveni upravni odjel.

Upravni odjel obavlja poslove određene zakonom, drugim propisima, Statutom Općine i općim aktima Općine.

Članak 3.

Upravni odjel u okviru svog djelokruga osobito:

•
obavlja stručne, administrativne i tehničke poslove za potrebe Općinskog vijeća, 

            Općinskog načelnika i njihovih radnih tijela,

•
prati stanje u područjima iz samoupravnog djelokruga Općine te predlaže mjere za 
            unapređenje rada,

•
vodi upravne i neupravne postupke iz svoje nadležnosti,

•
obavlja poslove iz područja financija, proračuna i računovodstva,

•
obavlja poslove iz područja komunalnog gospodarstva,

•
obavlja poslove upravljanja i raspolaganja imovinom Općine,

•
obavlja poslove prostornog uređenja, gradnje i zaštite okoliša u okviru nadležnosti 
            Općine,

•
obavlja poslove iz područja društvenih djelatnosti, socijalne skrbi, odgoja, 
            obrazovanja, kulture, sporta i civilnog društva u okviru nadležnosti Općine,

•
obavlja poslove gospodarstva, poljoprivrede, turizma i razvoja,

•
obavlja poslove civilne zaštite, zaštite od požara i drugih propisanih područja,

•
obavlja poslove javne nabave,

•
vodi propisane evidencije i službene očevidnike,

•
obavlja povjerene poslove državne uprave,
•
obavlja i druge poslove određene zakonom, Statutom i općim aktima Općine.

II. SJEDIŠTE, PEČAT I ZAGLAVLJE AKTA
Članak 4.
Sjedište Upravnog odjela je u Malinskoj, Lina Bolmarčića 22.

Članak 5.

Na zgradi u kojoj je smješten Upravni odjel može biti istaknuta natpisna ploča u skladu s posebnim propisima kojima se uređuje sadržaj i izgled službenih natpisnih ploča tijela javne vlasti.
Članak 6.

Upravni odjel koristi službeni pečat u skladu s posebnim propisima.

Akti Upravnog odjela izrađuju se u skladu s propisima kojima se uređuje uredsko poslovanje.
III. UNUTARNJE USTROJSTVO

Članak 7.

Unutarnje ustrojstvo Upravnog odjela, nazivi radnih mjesta, opis poslova, potrebna stručna sprema, drugi uvjeti za raspored na radna mjesta, broj izvršitelja te druga pitanja od značaja za unutarnju organizaciju uređuju se Pravilnikom o unutarnjem redu Jedinstvenog upravnog odjela Općine Malinska-Dubašnica
Pravilnik o unutarnjem redu donosi Općinski načelnik na prijedlog pročelnika, sukladno zakonu.

IV. UPRAVLJANJE UPRAVNIM ODJELOM

Članak 8.

Upravnim odjelom upravlja pročelnik.

Pročelnik je odgovoran za zakonit, pravilan i pravodoban rad Upravnog odjela.

Pročelnika imenuje Općinski načelnik na temelju javnog natječaja, na način propisan zakonom.
Članak 9.

Općinski načelnik usmjerava rad Upravnog odjela u izvršavanju poslova iz samoupravnog djelokruga Općine te nadzire njegov rad u skladu sa zakonom.

IV. SLUŽBENICI I NAMJEŠTENICI

Članak 10.

Službenici i namještenici primaju se u službu te ostvaruju prava i obveze u skladu sa zakonom kojim se uređuje službenički odnos u jedinicama lokalne i područne (regionalne) samouprave.

Članak 11.

Raspored službenika i namještenika na radna mjesta obavlja se u skladu s Pravilnikom o unutarnjem redu Jedinstvenog upravnog odjela Općine Malinska-Dubašnica.
Službenici i namještenici imaju prava, obveze i odgovornosti propisane zakonom i drugim propisima.

Članak 12.

Sredstva za rad Upravnog odjela osiguravaju se u Proračunu Općine Malinska – Dubašnica te iz drugih izvora u skladu sa zakonom.

V. PRIJELAZNE I ZAVRŠNE ODREDBE

Članak 13.

Danom stupanja na snagu ove Odluke prestaje važiti Odluka o ustrojstvu i djelokrugu Jedinstvenog upravnog odjela Općine Malinska – Dubašnica („Službene novine Primorsko-goranske županije“ broj 12/12).

Članak 14.
Pravilnik o unutarnjem redu Jedinstvenog upravnog odjela Općine Malinska-Dubašnica ostaje na snazi do donošenja novog Pravilnika usklađenog s ovom Odlukom.

Općinski načelnik uskladit će Pravilnik o unutarnjem redu s odredbama ove Odluke u roku od 60 dana od dana njezina stupanja na snagu.

Članak 15.

Ova Odluka stupa na snagu osmoga dana od dana objave u „Službenim novinama Primorsko-goranske županije“.

